Et af målene med aftalen er at skabe forudsætninger for styrkede økonomiske og handelsmæssige forbindelser, der kan føre til Ukraines gradvise integration i EU's indre marked, herunder ved oprettelse af et vidtgående og bredt frihandelsområde, jf. afsnit IV (Handel og handelsrelaterede anliggender) i aftalen, og at støtte Ukraines bestræbelser på at fuldføre omstillingen til en fungerende markedsøkonomi ved en gradvis tilnærmelse af landets lovgivning til Unionens lovgivning.

Associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Ukraine på den anden side ("aftalen"), blev undertegnet af parterne i to dele, i marts og juni 2014. Associeringsaftalen har fundet midlertidig anvendelse for visse dele siden 1. november 2014. Det vidtgående og brede frihandelsområde (DCFTA) har fundet midlertidig anvendelse siden 1. januar 2016.

I lyset af den vanskelige økonomiske situation i Ukraine er det vigtigt, at forordningen kan træde i kraft hurtigst muligt. Der er derfor ikke foretaget en konsekvensanalyse af den pågældende foranstaltning. Imidlertid har bestemmelserne om handel og handelsrelaterede spørgsmål i aftalen været genstand for en bæredygtighedsanalyse som nævnt ovenfor. Analysen bekræftede, at gennemførelsen af bestemmelserne om handel og handelsrelaterede spørgsmål ville få en positiv økonomisk virkning for både EU og Ukraine.

Der blev afholdt høringer af interesserede parter som led i den konsekvensanalyse af bæredygtigheden, der blev bestilt af Generaldirektoratet for Handel i 2007, og som indgik i forhandlingerne om DCFTA. Hertil kommer, at foranstaltningen skal vedtages efter den fælles beslutningsprocedure. Den skal derfor først undersøges grundigt af Rådet og Europa-Parlamentet.

Forslaget er nødvendigt for at gennemføre den fælles handelspolitik.

(3)De autonome handelsforanstaltninger vil blive ydet i form af nultoldskontingenter for varerne i bilag I og II ud over de præferentielle toldkontingenter, som er fastsat i aftalen, og hel eller delvis fjernelse af toldsatserne for industrivarerne i bilag III.

(2)I betragtning af de økonomiske reformer i Ukraine og for at støtte udviklingen af tættere økonomiske forbindelser med Den Europæiske Union bør handelsstrømmene vedrørende import af visse landbrugsprodukter øges, og der bør gives indrømmelser i form af autonome handelsforanstaltninger til udvalgte industriprodukter i overensstemmelse med en fremskyndet afskaffelse af told på handel mellem Den Europæiske Union og Ukraine.

(1)Associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Ukraine på den anden side udgør grundlaget for forbindelserne mellem Unionen og Ukraine. Afsnit IV om handel og handelsrelaterede anliggender har været anvendt midlertidigt siden den 1. januar 2016. I præamblen har parterne i associeringsaftalen givet udtryk for deres ønske om at styrke og udvide disse forbindelser på en ambitiøs og innovativ måde.

De autonome handelsforanstaltninger vil bestå af nultoldskontingenter for visse landbrugsprodukter ud over de præferentielle toldkontingenter, som er fastsat i aftalen, og hel eller delvis fjernelse af toldsatserne for en række industriprodukter.

I betragtning af den vanskelige økonomiske situation og de økonomiske reformer i Ukraine og for at støtte udviklingen af tættere økonomiske forbindelser med Den Europæiske Union sigter foranstaltningen mod at øge handelsstrømmene vedrørende import af visse landbrugsprodukter og at give indrømmelser i form af autonome handelsforanstaltninger til udvalgte industriprodukter i tråd med en fremskyndet afskaffelse af told på handel mellem Den Europæiske Union og Ukraine.

(4)Med henblik på at forebygge enhver risiko for svig bør retten til at drage fordel af yderligere nultoldskontingenter være betinget af, at Ukraine overholder de relevante oprindelsesregler for de pågældende varer og de dertil knyttede procedurer og indgår i et tæt administrativt samarbejde med Den Europæiske Union som fastsat i aftalen.

(5)Desuden bør Ukraine afstå fra at indføre ny told eller nye afgifter med tilsvarende virkning eller nye kvantitative restriktioner eller foranstaltninger med tilsvarende virkning, og afstå fra at forhøje eksisterende told- eller afgiftssatser eller indføre andre restriktioner. I tilfælde af manglende overholdelse af disse betingelser bør Kommissionen have beføjelse til midlertidigt at suspendere alle eller dele af de autonome handelsforanstaltninger.

(6)Det er nødvendigt at fastsætte bestemmelser om genindførelse af toldsatserne i den fælles toldtarif, hvis Kommissionen ved en undersøgelse konstaterer, at der er varer, der forvolder eller truer med at forvolde alvorlige vanskeligheder for EU-producenter af lignende eller direkte konkurrerende varer.

(7)For at sikre ensartede betingelser for gennemførelsen af denne forordning bør Kommissionen tillægges gennemførelsesbeføjelser til midlertidigt at suspendere den ved denne forordning fastsatte præferencebehandling og til at indføre afhjælpende foranstaltninger i tilfælde, hvor Unionens marked påvirkes af denne forordning. Disse beføjelser bør udøves i overensstemmelse med Europa-Parlamentets og Rådets forordning (EU) nr. 182/2011.

(8)Toldkontingenterne forvaltes af Kommissionen i henhold til artikel 49-54 i Kommissionens gennemførelsesforordning (EU) 2015/2447, med undtagelse af toldkontingenterne for specifikke landbrugsprodukter, som forvaltes af Kommissionen i henhold til artikel 184 i Europa-Parlamentets og Rådets forordning (EU) nr. 1308/2013.

(9)I artikel 2 i associeringsaftalen fastsættes det, at overholdelse af de demokratiske principper, menneskerettighederne, de grundlæggende frihedsrettigheder og af retsstatsprincippet udgør væsentlige elementer i aftalen. Det er hensigtsmæssigt at indføre mulighed for midlertidigt at suspendere præferencer, i tilfælde af manglende overholdelse af de grundlæggende principper for menneskerettigheder, demokrati og retsstatsprincippet i Ukraine.

(10)I lyset af den vanskelige økonomiske situation i Ukraine er det vigtigt, at forordningen træder i kraft dagen efter offentliggørelsen i Den Europæiske Unions Tidende —

VEDTAGET DENNE FORORDNING:

Artikel 1

Præferenceordninger og adgang til toldkontingenter

1.De varer, der er opført i bilag I og II, kan importeres til Unionen inden for de lofter, der er fastsat ved de i samme bilag omhandlede EU-toldkontingenter.

2.Toldkontingenterne for de varer, der er omhandlet i bilag I, forvaltes af Kommissionen i henhold til artikel 49-54 i Kommissionens gennemførelsesforordning (EU) 2015/2447 af 24. november 2015.

3.Toldkontingenterne for specifikke landbrugsprodukter, der er omhandlet i bilag II, forvaltes af Kommissionen i henhold til de regler, der er fastsat i overensstemmelse med artikel 184 i forordning (EU) nr. 1308/2013.

4.Præferencetold ved indførsel af visse industrivarer med oprindelse i Ukraine vil blive anvendt i overensstemmelse med bilag III.

Artikel 2

Betingelser for retten til præferenceordninger

Retten til at gøre brug af de præferenceordninger, der indføres ved artikel 1, er betinget af:

a)overholdelse af oprindelsesreglerne for varer og de dertil knyttede procedurer, som er fastsat i associeringsaftalen, og navnlig i protokol I vedrørende definition af begrebet "produkter med oprindelsesstatus" og metoder for administrativt samarbejde, og i protokol II om gensidig administrativ bistand i toldspørgsmål

b)at Ukraine afstår fra at indføre ny told eller nye afgifter med tilsvarende virkning og nye kvantitative restriktioner eller foranstaltninger med tilsvarende virkning for import af varer med oprindelse i Unionen, og afstår fra at forhøje eksisterende told- eller afgiftssatser eller indføre andre restriktioner fra nærværende forordnings ikrafttrædelsesdato

c)overholdelse af de demokratiske principper, menneskerettighederne og de grundlæggende frihedsrettigheder samt af retsstatsprincippet som fastsat i artikel 2 i associeringsaftalen.